Taalgebruik: Hoofletters en kleinlettersArgieffoto (Foto: rawpixel, Pixabay) Die gebruik van hoof- en kleinletters word bepaal deur stylvoorskrifte. Hier volg ŉ paar van die belangrikste beginsels en riglyne*: – Sinsbegin Die eerste woord van ŉ sin (ook van ŉ aanhefvorm en van ŉ sin sonder ŉ werkwoord) begin met ŉ hoofletter, behalwe as die sin met ŉ syfer, getal of simbool begin: Sannie hou baie van haar nuwe rooi rok. Ek weet nie. 20 tennisspelers het op Wimbledon gaan speel. – Eiename Woorde wat as eiename optree, begin gewoonlik met ŉ hoofletter: Arnold Gertruida Kleinjan Afrikaans Dinsdag Desember – Aanhef- en aanspreekvorme In die aanhef van ŉ brief, ŉ e-pos of ŉ dergelike teks begin ŉ aanspreekvorm sonder ŉ eienaam met ŉ hoofletter. indien ŉ eienaam in die aanhef bygevoeg word, begin die nie-eienaamgedeelte van die aanspreekvorm met ŉ kleinletter: Liewe Ma, My liewe Ma Liewe tannie Viljoen Wil Mamma nog koffie hê? Naand, Pa. Kom jy, sussie? Môre, oom Piet! – Dier en plantname Die gewone benaminge van plante en diere begin met kleinletters: akkerboom alg geelhout perske duif eland kriek – Soortname as eiename Soortname wat as eiename of as dele van meerledige eiename optree, kry aanvangshoofletters: Nuwe Testament Grondwet Arbeidersparty Uniegebou Melkweg – Eiename as soortname Eiename wat as soortname optree, behou gewoonlik die hoofletters van hulle eienaamekwivalente: Volkswagens Corollas ŉ dop Klipdrift ŉ koekie Lux sewe Oscars Taalbenamings en verwante verskynsels Taalbenamings begin met ŉ hoofletter: Afrikaans Engels Hebreeus Hoogduits Standaardafrikaans Geografiese name By meerledige geografiese name, hetsy los of met ŉ koppelteken vas geskryf, begin elke deel van die naam met ŉ hoofletter: Nabye Ooste Persiese Golf Stille Oseaan Bela-Bela Middel-Europa Geldeenhede Die name van geldeenhede begin met ŉ kleinletter: dollar euro frank Geologiese benamings Die name van geologiese tydperke en formasies, asook afleidings daarvan, begin met ŉ hoofletter: Antroposeen Eoseen Jurassies Die name van gesteentes en minerale begin met ŉ kleinletter, ook dié afgelei van ŉ persoons- of geografiese naam: graniet chroom kalsium Afleidings van eiename Afgeleide byvoeglike en selfstandige naamwoorde van eiename (uitgesonderd multiwoordeiename, saamgestelde eiename wat met ŉ koppelteken vas geskryf word, geografiese eiename en taalbenamings) kan met ŉ hoofletter of ŉ kleinletter begin: Adamities of adamities Hertzogiet of hertzogiet Marxisties of marxisties Afgeleide byvoeglike en selfstandige naamwoorde van multiwoordeiename, saamgestelde eiename wat met ŉ koppelteken vas geskryf word, geografiese eiename en taalbenamings behou die hoofletter(s), spasie(s) en/of koppelteken(s) van die basis: New Yorker KwaZulu-Nataller Suid-Afrikaner Derde Wêrelds Eienaamverbleking ŉ Eienaamverbleking, met inbegrip van ŉ nieletterlik of figuurlik gebruikte soortnaam wat op ŉ eienaam berus, begin gewoonlik met ŉ kleinletter: adonis (aantreklike man) teenoor Adonis (mitologiese figuur) amasone (strydbare vrou) teenoor Amasone (mitologiese figuur) braille cutex diesel boetebessie plaasjapie Afkortings Indien die volvorm van ŉ woord wat afgekort word, met ŉ hoofletter begin, begin die afkorting van die woord ook met ŉ hoofletter: Apr. (April) Jes. (Jesaja) Vr. (Vrydag) *Hierdie inligting is ‘n verkorte weergawe van die inligting soos vervat in die Afrikaanse Woordelys en Spelreëls (11de omvattend herbewerkte uitgawe). Skaf gerus dié handleiding aan om seker te maak dat jy alle riglyne kan volg: Uitgewer: Pharos Prys: R450-00* Koop die boek nou by Graffiti Boeke *Prys onderhewig aan verandering